DA Den Europæiske Unions Tidende CE 84/54

(2004/C 84 E/0061)

SKRIFTLIG FORESPØRGSEL E-3146/03

af Cristiana Muscardini (UEN) til Kommissionen

(23. oktober 2003)

Om: Kulturel turistsejlads imellem Schweiz og Adriaterhavet

Kommissionen kender uden tvivl til projektet for vandvejen Locarno — Milano — Pavia — Venedig, hvis genåbning regionen Lombardiet har indledt efter aftale med regionen Piemonte og Det Schweiziske Forbund. Interreg III A-programmet 2000-2006 (Italien-Schweiz), der er iværksat til planlægning af restaurering af vand-infrastrukturer, er faktisk allerede undertegnet. Programmet omfatter restaurering af vandinfrastrukturer og udskiftning af lavbroerne på kanalerne Grande og Pavia i Milano-området. Programmet, der både skal restaurere multifunktionelle og monumentale strukturer, omfatter såvel den ældste sejlbare kanal i Europa (Naviglio Grande) som den mest moderne blandt de milanesiske kanaler (Naviglio di Pavia). Sidstnævnte er det vigtigste vandbygningsarbejde i Europa fra begyndelsen af 1800-tallet. De forventede omkostninger til gennemførelsen af projektet er ca. 40 millioner EUR.

1. Kan Kommissionen meddele, hvad bevillingen i Interreg III A-programmet beløber sig til?

2. Er Kommissionen — i betragtning af den høje turistmæssige og kulturelle betydning genetablering af sejladsen fra Sesto Calende til Pavia via ovennævnte kanaler har — enig i at give restaureringen af disse infrastrukturer første prioritet for at virkeliggøre vandvejen mellem Locarno og Venedig?

3. Mener Kommissionen ikke, at infrastrukturelle projekter for sejlads er lige så væsentlige som de store infrastrukturelle jernbane- og motorvejsprojekter — også ud fra miljø- og landskabsmæssige hensyn?

4. Vil Kommissionen være villig til at finansiere dette restaurationsarbejde på den måde og med de midler, der angives i de forskellige igangværende programmer?

Svar afgivet på Kommissionens vegne af Michel Barnier

(2. december 2003)

Kommissionen finder, at infrastrukturinvesteringerne vedrørende sejlbare indre vandveje er nyttige for at opnå et bredt udvalg af transportmidler (flod/landevej, jernbane/havsejlads) og sikre, at de fungerer tilfredsstillende. Kommissionen har medfinansieret anlægsarbejder vedrørende sejlbare indre vandveje, navnlig inden for rammerne af de transeuropæiske net og strukturfondene.

Kommissionen skal i øvrigt meddele det ærede medlem, at de samlede bevillinger, der er afsat til Interreg III A-programmet »Italien-Schweiz«, andrager 74 442 644 mio. EUR med et bidrag fra Den Europæiske Fond for Regionaludvikling (EFRU) på 25 560 000 mio. EUR.

Hvad angår beskyttelsen af miljøet og naturen indgår kulturturisme-vandvejen Locarno-Milano (strækningen Sesto Calende-Lonate Pozzolo) i Interreg IIIA-programmet »Italien-Schweiz« (Felt 2: »Udvikling af samarbejdsforanstaltninger med henblik på fysisk planlægning og beskyttelse af den kulturelle og miljømæssige arv«, foranstaltning 2.3: »Integrering og forbedring af infrastrukturer og transportsystemer«). En af hovedmålsætningerne for dette felt og denne foranstaltning er at yde støtte til alternative transportmidler samt udvikling af kollektive turistpotentialer.

Kommissionen skal meddele det ærede medlem, at Agenda-Udvalget for Interreg III A-programmet »Italien-Schweiz« har godkendt to projekter vedrørende sejlads mellem Locarno og Milano. Det første vedrører en undersøgelse af Locarno-Milano-linjen, medens det andet tager sigte på konstruktion af strækningen Sesto Calende-Lonate Pozzolo, som udgør den støtteberettigede del af denne linje inden for rammerne af de områder, der er berørt af programmet. Den samlede udgift til de to projekter andrager 1 250 000 EUR, og EFRU's bidrag er på 346 500 EUR.

Kommissionen anvender de forvaltningsbestemmelser for interventionerne, der følger af strukturfondsforordningerne. Alle procedurer vedrørende analyse, evaluering og udvælgelse af konkrete projekter inden for rammerne af de enkelte programmer henhører under de nationale og regionale myndigheder, som medlemsstaterne har udpeget som forvaltningsmyndigheder og som medlemmer af overvågnings- og styringsudvalg for programmerne. Kommissionen deltager kun i den generelle programmering og har kun en rådgivende rolle i udvalgene. Disse projekter skal overholde udvælgelsesprocedurerne og de støttekriterier, der er fastsat i programmet.